Éyɔŋ bé ngá búlán é vóm beyága bevɔ́ɔ́ bé mbé,
bé ngá koan ya mora nkuna bot ó mana bɔ́ boman míféŋŋ,
ya fe beyágale métsiŋŋ benziŋ béé kéá bábe beyága béte.
Niané nkuna bot óse ó ngá yén Yesus,
etéññ te ébyen éde ó ngá ku avoó,
ané bé ngá ke mibíí ébe éñe,
bé ŋga bérán ya ñí.
Éde a ngá síli bɔ́ ná,
“Nzá dzam mína kéá mínabe bɔ́?”
Ané mot mbɔ́ɔ́ ye á nkuna bot été a ngá yalan ya ñí ná,
“Á Nyágale,
me sɔ́ ya wa é mwán wɔm,
ná a belé nsísim mvúk ó ñúu.
Éde éyɔŋ ése wá biñ ñí,
wá wea fe ñí ósí,
á ŋga kúlu avúu ánu,
á ŋga laran mesoŋŋ,
á ŋga yémle fe.
Ané me dzó béyága bwe ná bé vea wɔ́,
ve băá tɔɔ́ wɔ́ vea.”
Éde Yesus a ngá yalan ya bɔ́ ná,
“Á myee bot ó ne kaa mbwínánn!
Ma ye tɔbɔ bíabe mína akekwíñ tám fé?
Ma ye ki mína dzíbi akekwíñ tám fé?
Nzaán ya ma omómɔ́ŋŋ te!”
Éde bé ngá sɔ́ ya wɔ́.
Niané nsísim te ó ngá yén Yesus,
etéññ te ébyen éde ó ngá tára ná wá suk omómɔ́ŋŋ te ya nguu,
ané a ngá ku ósí,
á ŋga ke aa bíŋán eé kúlu avúu ánu.
Éde Yesus a ngá síli éséá mwán ná,
“Dzam te é ntɔɔ́ táŋ á yá avé é tára ná dá bɔ ñí?”
Ané éséá mwán a ngá yalan ná,
“Atéé ye a mbé avítsaŋ.
Abwiññ biyɔŋ wá wea ñí á ndúán été,
ya fe mendzímm mfá ákómo ñí ywíñ.
Ve,
ngé o ne bɔ dzam,
yénŋe bía engóngɔ́ɔ́,
o vwála fe bía.”
Éde Yesus a ngá síli éséá mwán ná,
“Ye ná me ne bɔ dzam?
Mfá é mot a bwíni,
mam mése mé ne bɔban.”
Etéññ te ébyen,
éséá omómɔ́ŋŋ te a ngá yón,
ané a ngá dzó ná,
“Ma bwíni.
Vwálagé ma ébe é kaa mbwínánn wɔm!”
Éyɔŋ Yesus a ngá yén ná nkuna bot óse ó ngá nzu yaá mbíí,
éde a ngá vé nsísim mvin te mbámm,
eé dzó wɔ́ ná,
“Nsísim mvúk ya ndwá,
ma mánan wɔ́ ná,
kólogé ébe éñe,
ó táa ki bera búlán ébe éñe.”
Éde niané ó ngá yón,
ya fógo ñí nguu,
ó kólo.
Éde omómɔ́ŋŋ ó ngá lígi amvála ané mbim,
akekwíñ ná abwiññ bot ye ébe bɔ́ é ŋga dzó ná,
“Á wú yaá!”
Ve Yesus a ngá biñ ñí enam,
a téle ñí,
ané omómɔ́ŋŋ ó ngá tébe.
Niané Yesus a ngá ñíi á ndá,
ané béyága beñ bé ngá síli ñí ásweññ ná,
“Amú dzé bí mvá vwat tsílán ya mbéa nsísim te?”
Éde Yesus a ngá yalan ya bɔ́ ná,
“Amvála te é sés kólo ya dzam afé,
fáve ya meyaglán [ya álot tám ye á nkián bidzí].”